**ა იმ მთაზე თოვლიანზე ...**

გაზაფხულდა, დაიქუხა...

უკვე დროა ავღიღინდე,

ჩემმა გულმაც დაიძახოს,

ბალახივით ბიბინდეს.

ხან შხაპუნა, ხან ჟუჟუნა

წვიმა მცემდეს,

მაოცებდეს,

ლექსის ხეში წყალი ჩადგეს,

სიყვარული აღმოცენდეს!

მხარი გამკრას,

თავს დამკივლოს:

ბიჭო, ხომ არ მოიქანცე?

ერთხელ კიდევ აგვერბინოს

ა იმ მთაზე, თოვლიანზე...

ვერ გაგესწროს,

წინ დაგიხვდე,

თოვლზე იად დაგებნიო,

თუ გაგესწროს, ვარდად ვიქცე,

თოვლში ვარდი გაკრეფინო.

გამექცე და ვერ გამექცე,

გზა მოგიჭრა, გაგეფინო,

ჩემი ლექსის ფიანდაზზე

ირემივით გაგერბინოს!

1955 წ.